2η Μεραρχία Πεζικού Sforzesca

Η 2η Μεραρχία Πεζικού "Sforzesca" («Σφορτσέσκα», ) ήταν μεραρχία πεζικού του Ιταλικού Βασιλικού Στρατού στα χρόνια του Β΄ Παγκοσμίου Πολέμου. Ήταν μεραρχία ορεινού πεζικού, δηλαδή το πυροβολικό της μεταφερόταν με υποζύγια αντί για ιππήλατες άμαξες που ήταν το σύνηθες. Με εξαίρεση το 53ο Σύνταγμα Πεζικού που είχε την έδρα του στην Μπιέλλα, όλες οι υπόλοιπες μονάδες της Sforzesca ήταν συγκεντρωμένες στη Νοβάρα και στελεχώνονταν κυρίως από ανθρώπους προερχόμενους από το βόρειο Πεδεμόντιο. Η μεραρχία ονομάστηκε έτσι προς τιμήν της ομώνυμης μάχης του Πρώτου Ιταλικού Πολέμου της Ανεξαρτησίας.

 Ιστορικό 
Η ιστορία της μεραρχίας ξεκινά με τη συγκρότηση της Ταξιαρχίας «Ούμπρια» () στο Παλέρμο στις 16 Απριλίου 1861, η οποία αποτελούνταν από το 53ο και το 54ο Σύνταγμα Πεζικού.

 Α΄ Παγκόσμιος Πόλεμος 
Η ταξιαρχία πολέμησε στο ιταλικό μέτωπο κατά τη διάρκεια του Α΄ Παγκοσμίου Πολέμου. Την 1η Οκτωβρίου 1926 μετονομάστηκε σε II Ταξιαρχία Πεζικού και εντάχθηκε σε αυτήν και το 68ο Σύνταγμα Πεζικού Palermo το οποίο προέρχονταν από τη διαλυθείσα ομώνυμη ταξιαρχία. Η ΙΙ αποτέλεσε τη δύναμη πεζικού της 2ης Εδαφικής Μεραρχίας της Νοβάρα στην οποία ήταν επίσης ενταγμένο το 17ο Σύνταγμα Πυροβολικού Sforzesca. Το 1934 η προαναφερθείσα μεραρχία μετονομάστηκε σε 2η Μεραρχία Πεζικού Sforzesca και στις 25 Απριλίου 1939 η II Ταξιαρχία Πεζικού διαλύθηκε και τα τρία συντάγματα πεζικού της τέθηκαν υπό τον άμεσο έλεγχο της μεραρχίας, ενώ τα 53ο και 54ο Συντάγματα Πεζικού, καθώς και το 17ο Σύνταγμα Πυροβολικού, έλαβαν την προσωνυμία Sforzesca. Στις 24 Μαΐου 1939 παραχώρησε το 68ο Σύνταγμα Πεζικού στη νεοσυσταθείσα μεραρχία Legnano.

 Β΄ Παγκόσμιος Πόλεμος 

 Εισβολή στη Γαλλία 
Η Sforzesca συμμετείχε στην Ιταλική εισβολή στη Γαλλία, επιχειρώντας στον τομέα μεταξύ Κλαβιέρε (Claviere) και Τσεζάνα Τορινέζε (Cesana Torinese). Ηγήθηκε της επίθεσης προς την κατεύθυνση της Μπριανσόν (Briançon) αλλά συνάντησε σθεναρή αντίσταση. Στις 22 Ιουνίου 1940 καταλήφθηκε η περιοχή γύρω από το οχυρό Μπουά ντε Πραρία (Bois de Praria) και οι μάχες συνεχίστηκαν στο Μπουά ντε Σεστριέρ (Bois de Sestriere) με την κατάληψη της κοινότητας Μονζενέβρ (Montgenèvre). Στο νότιο μέτωπο, η προέλαση ανακόπηκε στη Λα Κρετ (Crête de Chaussard). Η πρόοδος της Sforzesca ως τις 23 Ιουνίου ήταν πολύ περιορισμένη και τη νύχτα της 23ης προς 24ης Ιουνίου αποσύρθηκε στην εφεδρεία και αντικαταστάθηκε από τη μεραρχία Legnano.

 Ελληνοϊταλικός Πόλεμος 

Μεταξύ 12ης και 18ης Ιανουαρίου 1941 η Sforzesca στάλθηκε ως ενίσχυση στην Αλβανία. Όταν έφθασε στο μέτωπο, στην περιοχή του Τεπελενίου, προσαρτήθηκε στη μεραρχία και 30ή Λεγεώνα των Μελανοχιτώνων. Η Sforzesca ενεπλάκη για πρώτη φορά σε μάχη με μονάδες του Ελληνικού Στρατού στις 28 Ιανουαρίου. Οι σφοδρές μάχες, συχνά σώμα με σώμα και για θέσεις που χάνονταν και ανακαταλαμβάνονταν πολλές φορές, συνεχίστηκαν έως τις 28 Φεβρουαρίου. Κατά τη διάρκεια της ιταλικής επίθεσης την 1η Μαρτίου 1941, η Sforzesca κατέλαβε το Τσιάφ ενώ μέχρι τις 4 Μαρτίου είχε προωθηθεί στο Μπρέγκου ι Μπούζιτ. Έπειτα από την γερμανική εισβολή στην Ελλάδα και την κατάρρευση των ελληνικών δυνάμεων η Sforzesca κατήλθε στη χώρα και ανέλαβε καθήκοντα κατοχής μέχρι τα μέσα Ιουλίου 1941.

 Στο Ανατολικό Μέτωπο 
Η Sforzesca ήταν μία από τις δέκα μεραρχίες της Ιταλικής Στρατιάς στη Ρωσία (, ARMIR) που πολέμησαν εναντίον των Σοβιετικών στο Ανατολικό Μέτωπο. Έπειτα από την άφιξή της στην Ουκρανία εντάχθηκε στο ιταλικό XXXV Σώμα Στρατού και συμμετείχε στην κατάληψη της Ιβάνοβκα στην περιοχή του Ντνιπροπετρόφσκ. Στις 14 Ιουλίου 1942 η Sforzesca έφτασε στη Φαστσίβκα στην περιοχή του Λουγκάνσκ και τις επόμενες μέρες πραγματοποίησε εκκαθαριστικές επιχειρήσεις κοντά στο Κρασνι Λουτς. Στις αρχές Αυγούστου 1942 προωθήθηκε στα βόρεια του Σεραφιμόβιτς όπου εγκαθιστώντας προγεφύρωμα στην ανατολική όχθη του ποταμού Ντον. Μεταξύ 12ης Αυγούστου και 1ης Σεπτεμβρίου 1942 απέκρουσε από κοινού με την μεραρχία ιππικού Principe Amedeo Duca d'Aosta αρκετές σοβιετικές επιθέσεις. Στις 20 Αυγούστου δέχθηκε σφοδρή επίθεση από δυνάμεις της 63η Στρατιά του Κόκκινου Στρατού, με την 197η, την 203η και την 14η Μεραρχία Τυφεκιοφόρων της Φρουράς να καταφέρνουν να δημιουργήσουν βραχύβιο προγεφύρωμα στην απέναντι όχθη του ποταμού Ντον. Οι Σοβιετικοί κατάφεραν στη να επεκτείνουν το προγεφύρωμά τους, μέχρι που τελικά ανακόπηκαν στις 28 Αυγούστου από τη Sforzesca, την 3η Μεραρχία Ιππικού και τη γερμανική 79η Μεραρχία Πεζικού.

Παρόλο που σοβιετικές επιθέσεις ανακόπηκαν οι Ιταλοί δεν ήταν σε θέση να πραγματοποιήσουν δικές τους επιθέσεις ή να επεκτείνουν το προγεφύρωμά τους. Αργότερα η μεραρχία υπήχθη, όπως και η 3η Μεραρχία Ιππικού και η 9η Μεραρχία Πεζικού Pasubio, στη ρουμανική 3η Στρατιά. Η Sforzesca δέχθηκε σφοδρές σοβιετικές επιθέσεις μεταξύ 20ης και 28ης Νοεμβρίου 1942.

 Επιχείρηση «Μικρός Κρόνος» 
Στις 12 Δεκεμβρίου 1942 οι σοβιετικές δυνάμεις ξεκίνησαν την Επιχείρηση «Μικρός Κρόνος» και στις 22 Δεκεμβρίου μεγάλες φάλαγγες σοβιετικών αρμάτων υπερκέρασαν τις θέσεις της Sforzesca, καταστρέφοντας μέρος των δυνάμεών της. Τα υπολείμματα της μεραρχίας έδωσαν μεταξύ 25ης και 28ης Δεκεμβρίου 1942 αμυντική μάχη στο χωριό Κρανογιάροβκα στην περιοχή του Ροστόφ. Οι απώλειες που υπέστησαν ήσαν βαρύτατες αλλά οι εναπομείνασες δυνάμεις κατάφεραν να διασπάσουν τον σοβιετικό κλοιό στις 3 Ιανουαρίου 1943.Italian General Reported Killed, The New York Times, 15 Ιανουαρίου 1943 Τα υπολείμματα της μεραρχίας επαναπατρίστηκαν τον Μάρτιο του 1943.

 Επανασύσταση της Μεραρχίας 
Η Sforzesca διαλύθηκε επισήμως την 31η Μαΐου 1943, αλλά την 1η Ιουνίου 1943 συστάθηκε νέα μεραρχία με το όνομά της μέσω της μετονομασίας της 157ης Μεραρχίας Πεζικού Novara και των μονάδων της. Η νέα Sforzesca στρατοπέδευε στις πόλεις Ντιβάτσα, Σεζάνα και Ιλίρσκα Μπίστριτσα, κατά μήκος των ιταλογιουγκοσλαβικών συνόρων, όπου επιχειρούσε εναντίον των αντάρτικων δυνάμεων. Μετά την ανακοίνωση της Ανακωχής του Καζίμπιλε στις 8 Σεπτεμβρίου 1943, τα υπολείμματα της παραδόθηκαν στις γερμανικές δυνάμεις.

 Παραπομπές 

 Βιβλιογραφία 


002